РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/336-13

5. децембар 2014. године

Б е о г р а д

ЗАПИСНИК

14. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 4. ДЕЦЕМБРА 2014. ГОДИНЕ

Седница је почела у 15,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Марко Атлагић, Ирена Алексић, Владимир Орлић, Невенка Милошевић, Јелисавета Вељковић, Нинослав Стојадиновић, Милена Бићанин и Риза Халими.

Седници Одбора нису присуствовали следећи чланови Одбора: Милета Поскурица, Љубиша Стојмировић, Небојша Петровић, Анамарија Вичек, Жарко Обрадовић, Дијана Вукомановић и Олена Папуга.

Седници Одбора присуствовали су заменици чланова Одбора: Гордана Топић и Милетић Михајловић.

Поред чланова и заменика чланова Одбора седници је присуствовала и помоћник министра просвете, науке и технолошког развоја Зорана Лужанин.

 На предлог председнице Одбора, да се дневни ред допуни тачком :“ Утврђивање листе кандидата за избор једног члана Националног просветног савета“ усвојен је следећи:

Д н е в н и р е д

1. Разматрање Предлога закона о потврђивању Споразума о сарадњи између Републике Србије и Свете столице у области високог образовања (број 011-4075/14 од 17. новембра 2014. године);

2. Утврђивање листе кандидата за избор једног члана Националног просветног савета;

3. Разно.

Пре преласка на разматрање утврђеног дневног реда усвојен је, без примедаба, Записник 12. седнице Одбора,

 Прва тачка дневног реда - **Разматрање Предлога закона о потврђивању Споразума о сарадњи између Републике Србије и Свете столице у области високог образовања (број 011-4075/14 од 17. новембра 2014. године)**

Зорана Лужанин, помоћник министра просвете, науке и технолошког развоја, истакла је да је Предлог закона о потврђивању Споразума о сарадњи између Републике Србије и Свете столице у области високог образовања, потписан са Светом столицом у јуну месецу ове године. Споразум је инициран још 2010. године и потписан уз сагласност Министарства правде. Предлог закона омогућава унапређење даље сарадње у области образовања, додала је на крају Зорана Лужанин.

Нинослав Стојадиновић, изнео је став да је добро правити Споразуме у области образовања, али да му један део предлога Споразума није јасан, а односи се на образовање у области верских заједница, конкретно на могућност сарадње између Републике Србије и Свете столице и у области верских заједница.

 Зорана Лужанин, помоћник министра просвете, науке и технолошког развоја, одговорила је да се Споразумом омогућава и овај вид сарадње.

Марко Атлагић, изнео је мишљење да је Предлог закона о потврђивању Споразума о сарадњи између Републике Србије и Свете столице у области високог образовања, добар и да је раније требало бити донет. Посебно је поздравио могућност да студенти из Србије истражују грађу у Ватиканском архиву.

На крају дискусије, **Одбор је једногласно одлучио да предложи Народној скупштини да прихвати Предлог закона о потврђивању Споразума о сарадњи између Републике Србије и Свете столице у области високог образовања.**

За известиоца Одбора на седници Народне скупштине одређена је Александра Јерков.

Друга тачка дневног реда - **Утврђивање листе кандидата за избор једног члана Националног просветног савета**

 Председница Одбора, Александра Јерков, подсетила је чланове, да је Одбор 26. јуна 2014. године утврдио Предлог одлуке o разрешењу проф. др Зоране Лужанин дужности члана Националног просветног савета, на лични захтев, јер је у међувремену постављена за помоћника министра у Министарству просвете, науке и технолошког развоја. Народна скупштина изабрала је проф. др Зорану Лужанин, 25. маја 2011. године на време од шест година са листе кандидата коју је, сагласно члану 13. Закона о основама система образовања и васпитања поднео Универзитет у Новом Саду, као овлашћени предлагач. Такође је истакла, да је Одбор у том смислу упутио 24. новембра 2014. године писмо Универзитету у Новом Саду у којем га обавештава да је потребно да предложи нову листу кандидата за упражњено место члана Савета. У писму је истакнуто, да је Законом о основама система образовања и васпитања утврђено у члану 13. став 6. да листа кандидата садржи већи број кандидата од броја који се бира (бира се један члан) и да мандат новоизабраном члану Националног просветног савета траје до истека мандата на који је биран претходни члан-даклe до 25. маја 2017. године.

 Након уводног излагања председнице, **Одбор је констатовао да је Одлука Сената Универзитета у Новом Саду, којом је утврђена листа од два кандидата за избор једног члана Националног просветног савета, на којој се налазе проф. др Раде Дорословачки, редовни професор Факултета техничких наука у Новом Саду и проф. др Мирјана Сегединац, редовни професор Природно-математичког факултета у Новом Саду, сачињена у складу са Законом**

 **Одбор је након гласања закључио да утврђену листу са овим кандидатима достави Народној скупштини, са предлогом да се у складу са чл. 167. и 168. Пословника Народне скупштине РАЗМОТРИ ПО ХИТНОМ ПОСТУПКУ НА ПРВОЈ НАРЕДНОЈ СЕДНИЦИ, јер су се стекли услови за спровођење поступка избора једног члана Националног просветног савета из реда Универзитета у Новом Саду, на време до 25. маја 2017. године.**

 Хитан поступак се предлаже како би Национални просветни савет могао да функционише у пуном саставу.

 За известиоца Одбора на седници Народне скупштине одређена је председница Одбора, мр Александра Јерков.

Трећа тачка дневног реда **– Разно**

Александра Јерков, је у оквиру треће тачке дневног реда информисала чланове Одбора о досадашњем току процедуре за избор Националног савета за високо образовање. Како је рекла, 29. децембра 2014. године истиче мандат свим члановима Националног савета за високо образовање и неопходно је да се изабере нов састав. Међутим, овлашћени предлагачи још увек нису поднели предлог за избор нових чланова и поред ургенције из службе Одбора, што ће оставити веома кратак рок за разматрање достављених предлога од стране Одбора и Народне скупштине.

У вези са израдом Предлога законао уџбеницима, председница Одбора је искористила присуство Зоране Лужанин, помоћника министра и подсетила да је Срђан Вербић, министар просвете, науке и технолошког развоја, на једној од претходних седница Одбора навео да ће чланови Одбора бити укључени у процес израде овог закона. У том смислу је истакла, да Одбор планира одржавање јавног слушања који би имао за тему расправу о изради Предлога закона о уџбеницима.

Зорана Лужанин, помоћник министра просвете, науке и технолошког развоја рекла је да је у току расправа о новом Нацрту закона о уџбеницима, који је припремила Радна група. Јавна расправа почела је 21. новембра 2014. године и планирано је да траје до 15. децембра 2014. године. Након тога би требало да се у текст Нацрта интегришу конструктивни предлози прикупљени са јавне расправе и да се на крају (пре него што предлог уђе у процедуру) организује Јавно слушање у Народној скупштини, оквирно 15. јануара 2015. године.

 Чланови Одбора су подржали иницијативу да се о Нацрту Закона о уџбеницима организује Јавно слушање у Народној скупштини.

Седница је завршена у 16,25 часова.

 СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгомир Петковић мр Александра Јерков